CELEX: 32021R1418
Language: hr
Date: 2021-06-23 00:00:00
Title: Delegirana uredba Komisije (EU) 2021/1418 оd 23. lipnja 2021. o izmjeni Delegirane uredbe (EU) br. 640/2014 u pogledu pravila o kaznama u okviru programa potpore za životinje ili u okviru mjera potpore povezanih sa životinjama

31.8.2021   
               
               
                  HR
               
               
                  Službeni list Europske unije
               
               
                  L 305/6
               
            
         DELEGIRANA UREDBA KOMISIJE (EU) 2021/1418
         оd 23. lipnja 2021.
         o izmjeni Delegirane uredbe (EU) br. 640/2014 u pogledu pravila o kaznama u okviru programa potpore za životinje ili u okviru mjera potpore povezanih sa životinjama
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 63. stavak 4, članak 64. stavak 6. i članak 77. stavak 7.,
         budući da:
         
                     (1)
                  
                  
                     Člankom 31. stavkom 1. Delegirane uredbe Komisije (EU) br. 640/2014 (2), kako je izmijenjena Delegiranom uredbom Komisije (EU) 2021/841 (3), utvrđeno je da bi se ukupni iznos pomoći ili potpore na koju korisnik ima pravo trebao isplaćivati na temelju broja životinja utvrđenog u skladu s člankom 30. stavkom 3. Delegirane uredbe (EU) br. 640/2014, pod uvjetom da su pronađene najviše tri neutvrđene životinje i da je neutvrđene životinje moguće pojedinačno identificirati bilo kojim sredstvom predviđenim u sustavu identifikacije i registracije životinja kako je definiran u članku 2. stavku 1. točki 7. te uredbe. Međutim, pojedinačna identifikacija životinja ne odnosi se na druge životinjske vrste osim goveda, ovaca i koza. Nadalje, člankom 31. stavkom 2. Delegirane uredbe (EU) br. 640/2014 utvrđeno je da se administrativne kazne primjenjuju samo ako su pronađene više od tri neutvrđene životinje, ali nije utvrđeno kako se postupa ako su pronađene najviše tri neutvrđene životinje vrstâ govedo, ovca ili koza koje nije moguće pojedinačno identificirati bilo kojim sredstvom predviđenim u sustavu identifikacije i registracije životinja.
                  
               
                     (2)
                  
                  
                     Kao rezultat toga, drugim uvjetom iz članka 31. stavka 1. točke (b) Delegirane uredbe (EU) br. 640/2014 sve vrste životinja osim govedâ, ovaca i koza, koje trebaju biti obuhvaćene Delegiranom uredbom (EU) br. 640/2014, izuzete su iz odstupanja u pogledu primjene administrativnih kazni.
                  
               
                     (3)
                  
                  
                     Stoga je primjereno preformulirati članak 31. stavak 1. točku (b) Delegirane uredbe (EU) br. 640/2014 na takav način da se obveza pojedinačne identifikacije primjenjuje samo na goveda, ovce i koze.
                  
               
                     (4)
                  
                  
                     Člankom 31. stavkom 2. Delegirane uredbe (EU) br. 640/2014 nije predviđena nikakva kazna za slučajeve kada najviše tri neutvrđene životinje vrstâ govedo, ovca ili koza nije moguće pojedinačno identificirati (što znači da su te životinje izgubile svoj identitet i sljedivost iz bilo kojeg izvora u okviru sustava identifikacije i registracije životinja). To dovodi do situacije u kojoj bi manje ozbiljna nesukladnost, koja se temelji samo na broju neutvrđenih životinja, rezultirala kaznama, dok nesukladnosti koje su ozbiljnije jer se odnose na životinje (goveda, ovce, koze) koje nije moguće identificirati ne bi imale posljedice.
                  
               
                     (5)
                  
                  
                     Stoga je primjereno i utvrditi administrativne kazne za ozbiljnije nesukladnosti, kada neutvrđene životinje vrstâ govedo, ovca i koza nije moguće pojedinačno identificirati bilo kojim sredstvom predviđenim u sustavu identifikacije i registracije životinja, bez obzira na njihov broj.
                  
               
                     (6)
                  
                  
                     Delegiranu uredbu (EU) br. 640/2014 trebalo bi stoga na odgovarajući način izmijeniti.
                  
               
                     (7)
                  
                  
                     Po analogiji s Delegiranom uredbom (EU) 2021/841 ova bi se Uredba trebala primjenjivati u vezi sa zahtjevima za pomoć, zahtjevima za potporu i zahtjevima za plaćanje podnesenima za godine zahtjeva ili premijska razdoblja koja počinju od 1. siječnja 2021.,
                  
               DONIJELA JE OVU UREDBU:
         
            Članak 1.
            Članak 31. Delegirane uredbe (EU) br. 640/2014 mijenja se kako slijedi:
            
                        (a)
                     
                     
                        u stavku 1. točka (b) zamjenjuje se sljedećim:
                        
                                    „(b)
                                 
                                 
                                    neutvrđene životinje vrstâ govedo, ovca ili koza moguće je pojedinačno identificirati bilo kojim sredstvom predviđenim u sustavu identifikacije i registracije životinja.”;
                                 
                              
                  
                        (b)
                     
                     
                        u stavku 2., prvome podstavku, uvodna rečenica zamjenjuje se sljedećim:
                        „Ako su neutvrđene više od tri životinje ili u slučaju neutvrđenih životinja vrstâ govedo, ovca ili koza koji se ne mogu pojedinačno identificirati bilo kojim sredstvom predviđenim u sustavu identifikacije i registracije životinja, ukupni iznos pomoći ili potpore na koju korisnik ima pravo u okviru programa potpore ili mjere potpore ili vrste aktivnosti u okviru takve mjere potpore iz stavka 1. za godinu za koju se podnosi zahtjev smanjuje se za:”.
                     
                  
         
            Članak 2.
            Stupanje na snagu i primjena
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se u vezi sa zahtjevima za pomoć, zahtjevima za potporu i zahtjevima za plaćanje podnesenima za godine zahtjeva ili premijska razdoblja koja počinju od 1. siječnja 2021.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. lipnja 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 347, 20.12.2013., str. 549.
         
         
            (2)  Delegirana uredba Komisije (EU) br. 640/2014 od 11. ožujka 2014. o dopuni Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava te uvjeta za odbijanje ili ukidanje plaćanja i administrativne kazne koje se primjenjuju za izravna plaćanja, potporu ruralnom razvoju i višestruku sukladnost (SL L 181, 20.6.2014., str. 48.).
         
            (3)  Delegirana uredba Komisije (EU) 2021/841 оd 19. veljače 2021. o izmjeni Delegirane uredbe (EU) br. 640/2014 u pogledu pravila o nesukladnostima u vezi sa sustavom identifikacije i registracije goveda, ovaca i koza te o izračunu razine administrativnih kazni za prijavljene životinje u okviru programa potpore za životinje ili mjera potpore povezanih sa životinjama (SL L 186, 27.5.2021., str. 12.).